Mo Ja Yehowa Nɛ Ji Neneene Matsɛ ɔ | Kase\nKANE NGƐ Afrikaans Albanian Amharic Arabic Argentina Mumuihi A Gbi Armenian Aymara Azerbaijani Azerbaijani (Cyrillic) Bengali Bicol Bislama Brazil Mumuihi A Gbi Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumuihi A Gbi Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Mumuihi A Gbi Japan Mumuihi A Gbi Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumuihi A Gbi Moore Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumuihi A Gbi Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spania Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n‘A je neneene Matsɛ ɔ yi, nɛ a wo e hɛ mi nyami kɛ ya neneene.’—1 TIM. 1:17.\nMɛni heje nɛ wa suɔ Yehowa nɔ yemi ɔ?\nMɛni blɔ nɔ Yehowa tsɔɔ kaa e suɔ adesahi nɛ e susuɔ a he ngɛ?\nMɛni woɔ mo he wami nɛ o jaa neneene Matsɛ ɔ?\n1, 2. (a) Mɛnɔ ji “neneene Matsɛ” ɔ, nɛ mɛni heje nɛ e da blɔ kaa a tsɛɛ lɛ jã a? (Moo hyɛ foni nɛ ngɛ nikasemi ɔ sisije ɔ.) (b) Mɛni heje nɛ wa suɔ kaa Yehowa nɛ ye wa nɔ ɔ?\nMATSƐ SOBHUZA nɛ ji enyɔne ɔ ye Swaziland ma a nɔ maa pee jeha 61 sɔuu. Mwɔnɛ ɔ, nihi yi matsɛ be kɛkɛɛ jã. Eko ɔ, ke o susu jeha nɛ adesahi yeɔ loko a gboɔ ɔ he ɔ, o ma de ke Matsɛ Sobhuza nɛ ji enyɔne ɔ tsɛ yemi ɔ se kɛ wawɛɛ nitsɛ. Se matsɛ ko ngɛ nɛ lɛɛ e be gboe gblegbleegble. Ngɛ anɔkuale mi ɔ, Baiblo ɔ tsɛ lɛ ke, “neneene Matsɛ.” (1 Tim. 1:17) La polɔ ko tsɔɔ wɔ Je Mluku ɔ Matsɛ nɛ ɔ biɛ. E de ke: ‘Yehowa ji Matsɛ kɛ je neneene kɛ yaa neneene.’—La 10:16.\n2 Ke wa hyɛ jehahi abɔ nɛ Mawu kɛ ngɛ matsɛ yee ɔ, wa naa kaa e slo e nɔ yemi ɔ kulaa ngɛ adesahi a nɔ yemi he. Se bɔnɛ Yehowa plɛɔ kɛ yeɔ nɔ ɔ heje nɛ wa hɛɛ wɔ kɛ suu e he ɔ nɛ. Matsɛ ko nɛ e ye Israel ma a nɔ jeha 40 ɔ je Mawu yi nɛ e de ke: ‘Yehowa naa mɔbɔ; e mi mi hi. E muklii mi fu we mla, se e mɔbɔ nami ɔ mohu hiɛ babauu. Yehowa ngɔ e matsɛ sɛ ɔ kɛ ma si ngɛ hiɔwe, nɛ e ngɛ tsɛ yee ngɛ je ɔ tsuo nɔ.’ (La 103:8, 19) Yehowa ji wa Matsɛ kɛ wa hiɔwe Tsɛ nɛ ngɛ suɔmi hulɔ. Se ngɛ mɛni blɔ nɔ nɛ Yehowa ji wa Tsɛ? Kɛ je Eden atua tsɔmi ɔ se kɛ ma nɛ ɔ, mɛni blɔ nɔ Yehowa guu kɛ tsɔɔ kaa e ji Matsɛ? Sane bimi nɛ ɔmɛ a heto ɔ maa wo wɔ he wami konɛ waa hɛ wɔ kɛ su Yehowa he haa, nɛ wa ja lɛ kɛ wa tsui tsuo.\nNENEENE MATSƐ Ɔ TO WEKU KO SISI NGƐ JE KƐ WƐ\n3. Mɛnɔ ji kekleekle nɔ nɛ Mawu bɔ? Mɛnɔmɛ hu nɛ Mawu bɔ kaa e “bimɛ”?\n3 Yehowa bua maa jɔ wawɛɛ nitsɛ benɛ e bɔ e Bi kake ɔ! Mawu bui e Bi ɔ kaa nɔ ko nɛ se nami ko be e he. Mohu ɔ, e suɔ e Bi ɔ, nɛ e ha nɛ e piɛɛ e he kɛ bɔ bɔfo ayɔhi abɔ. Bɔfo nɛ ɔmɛ ye mluku. (Kol. 1:15-17) Baiblo ɔ tsɔɔ kaa bɔfo nɛ ɔmɛ kɛ bua jɔmi sɔmɔɔ Yehowa. A ji ‘e sɔmɔli nɛ a peeɔ e suɔmi nya ní.’ Yehowa wo a hɛ mi nyami nɛ e tsɛ mɛ ke e “bimɛ.” Bɔfo ɔmɛ piɛɛ Mawu weku mi bimɛ nɛ a ngɛ je kɛ wɛ ɔ a he.—La 103:20-22; Hiob 38:7.\n4. Mɛni blɔ nɔ nɛ adesahi ba piɛɛ Mawu weku nɛ ngɛ je kɛ wɛ ɔ he ngɛ?\n4 Benɛ Yehowa bɔ hiɔwe kɛ zugba a ta a, e bli e weku nɛ ngɛ je kɛ wɛ ɔ mi. Benɛ Yehowa dla zugba a nɔ saminyayoo konɛ e nyɛ nɛ e baa wami yi ɔ, e bɔ Adam ngɛ e subai nɔ. (1 Mose 1:26-28) Enɛ ɔ he ɔ, e da blɔ kaa Yehowa nɛ ji Bɔlɔ ɔ maa hyɛ blɔ kaa Adam nɛ pee tue bumi kɛ ha lɛ. Akɛnɛ Yehowa ji Tsɛ heje ɔ, e je suɔmi kɛ mi mi himi mi nɛ e tsɔɔ e bimɛ níhi tsuo nɛ e sa kaa a pee. E kɛ blɔ tsɔɔmi nɛ ɔmɛ tsi we Adam nya kaa Adam nɛ ko pee níhi ngɛ e dɛhe.—Kane 1 Mose 2:15-17.\n5. Mɛni blɔ nya Mawu to konɛ adesahi nɛ a hyi zugba a nɔ?\n5 Adesa nɔ yeli bui a sisi bimɛ, se Yehowa lɛɛ e kɛ e sɔmɔli hiɔ si saminya. E ngɛ hɛ kɛ nɔ fɔmi nɛ mi wa ngɛ e sɔmɔli a mi. Enɛ ɔ he ɔ, e kɛ blɔ nya nítsumihi woɔ a dɛ konɛ a tsu he ní. Kaa nɔ hyɛmi nɔ́ ɔ, e ha Adam he blɔ konɛ e hyɛ lohwehi nɛ e bɔ ɔ a nɔ. E ha Adam nítsumi kaa e wo lohwe ɔmɛ biɛ. Nítsumi nɛ ɔ he wa, se bua jɔmi ngɛ mi. (1 Mose 1:26; 2:19, 20) Mawu bɔɛ adesahi fuu si kake konɛ a hyi zugba a nɔ tɔ. Mohu ɔ, e bɔ yo nɛ ji Hawa kɛ ha Adam. Yo nɛ ɔ ji he piɛɛlɔ nɛ sa kɛ ha Adam. (1 Mose 2:21, 22) Lɔɔ se ɔ, e ha Adam kɛ e yo ɔ he blɔ konɛ a fɔ nɛ a hyi zugba a nɔ tsuo. Adam kɛ Hawa hi he ko nɛ tue mi jɔmi kɛ bua jɔmi ngɛ lejɛ ɔ. Jinɛ kɛ yaa kɛ yaa a, a ko pee zugba a tsuo Paradeiso. Kɛkɛ ɔ, adesahi kɛ bɔfohi tsuo nɛ a ngɛ Yehowa weku nɛ ngɛ je kɛ wɛ ɔ mi ɔ ko ja lɛ kɛ ya neneene. Hyɛ hɛ kɛ nɔ fɔmi nɛ ngɛ bua jɔmi nɛ Adam kɛ Hawa ko ná! Enɛ ɔ tsɔɔ kaa Yehowa ji Tsɛ nɛ ngɛ suɔmi wawɛɛ nitsɛ!\nATUA TSƆLI KOMƐ JE A HE KƐ JE MAWU NƆ YEMI Ɔ SISI\n6. (a) Mɛni blɔ nɔ atua tsɔmi gu kɛ je sisi ngɛ Mawu weku ɔ mi? (b) Mɛni heje nɛ atua nɛ a tsɔ ɔ tsɔɔ we kaa Mawu nine nyɛ si ɔ?\n6 Dɔmi sane ji kaa Adam kɛ Hawa sume kaa Yehowa nɛ ye a nɔ. Mohu ɔ, a ya nyɛɛ Satan se. Satan ji bɔfo ko nɛ e tsɔ Mawu hɛ mi atua. (1 Mose 3:1-6) Atua nɛ Adam kɛ Hawa ya piɛɛ Satan he nɛ a tsɔ ɔ ngɔ haomi kɛ gbenɔ kɛ ba a kɛ a bimɛ a nɔ. (1 Mose 3:16-19; Rom. 5:12) Mawu sɔmɔlɔ ko be zugba a nɔ nɛ e ye mluku hu. Anɛ enɛ ɔ tsɔɔ kaa Mawu nine nyɛ si lo? Anɛ lɔɔ tsɔɔ kaa Mawu yi e sɔmɔli nɛ a ngɛ zugba a nɔ ɔ a nɔ hu lo? Ohoo! Yehowa fiee Adam kɛ Hawa kɛ je Eden abɔɔ ɔ mi konɛ a ko kpale kɛ ya lejɛ ɔ hu, nɛ e ha nɛ Kerubhi ya bu abɔɔ ɔ he. (1 Mose 3:23, 24) Se Mawu tsɔɔ hu kaa e ji Tsɛ nɛ e ngɛ suɔmi. E ma nɔ mi kaa e yi mi nɛ e to kɛ ha adesahi kɛ hiɔwe bɔfohi nɛ a yeɔ anɔkuale ɔ maa ba mi. Yehowa wo si kaa nina ko ma ba kpata Satan hɛ mi, nɛ e ma je níhi nɛ Adam yayami ɔ ngɔ kɛ ba a tsuo kɛ je.—Kane 1 Mose 3:15.\n7, 8. (a) Ngɛ Noa be ɔ mi ɔ, kɛ níhi puɛ ngɛ je ɔ mi ha kɛɛ? (b) Mɛni Yehowa pee kɛ dla zugba a nɔ, nɛ mɛni e pee kɛ bu adesahi a he?\n7 Jeha lafa komɛ a se ɔ, ni komɛ mwɔ a yi mi kpɔ kaa a maa ye Yehowa anɔkuale. Nimli nɛ ɔmɛ a ti ni komɛ ji Habel kɛ Henok. Se adesahi babauu sume kaa Yehowa nɛ pee a Tsɛ kɛ a Matsɛ. Benɛ Noa be ɔ ke e suu ɔ, ‘basabasa ngɛ zugba a nɔ he tsuaa he.’ (1 Mose 6:11) Anɛ lɔɔ tsɔɔ kaa Mawu nyɛ we nɛ e kudɔ níhi nɛ yaa nɔ ngɛ zugba a nɔ ɔ hu lo? Mɛni ji nɔ́ nɛ Baiblo ɔ de?\n8 Nyɛ ha nɛ wa susu Noa sane ɔ he nɛ waa hyɛ. Yehowa ha lɛ blɔ tsɔɔmi kaa e kpɛ daka ngua ko konɛ e kɛ he e kɛ e weku ɔ a yi wami. Jehanɛ se hu ɔ, Yehowa je suɔmi kpo kɛ ha adesahi tsuo. E fã Noa kaa e ‘fiɛɛ kɛ tsɔɔ mɛ konɛ a pee nɔ́ nɛ da.’ (2 Pet. 2:5) Atsinyɛ jemi ko be he kaa Noa fiɛɛ kɛ ha ni ɔmɛ kaa a tsake a tsui, nɛ e bɔ mɛ kɔkɔ ngɛ hɛ mi kpatami nɛ ma a he. Se Noa munyu ɔ be ngɛ a tue se. Noa kɛ e weku ɔ hi nimli yayami ɔmɛ a kpɛti jehahi babauu. Akɛnɛ Yehowa ji Tsɛ nɛ susuɔ e bimɛ a he heje ɔ, e bu Noa kɛ e yo ɔ, kɛ a bimɛ etɛ ɔmɛ, kɛ mɛ hu a yi ɔmɛ a he. Yehowa ngɔ Nyu Afua a kɛ kpata adesahi atua tsɔli ɔmɛ a hɛ mi nɛ bɔfo yiwutsotsɛmɛ ɔmɛ hu je zugba a nɔ. Yehowa ngɛ níhi kudɔe niinɛ.—1 Mose 7:17-24.\nBe tsuaa be ɔ, Yehowa ngɛ Matsɛ yee (Hyɛ kuku 6, 8, 10, 12, 17)\nBƆNƐ YEHOWA YE MATSƐ HA NGƐ NYU AFUA A SE\n9. Mɛni he blɔ Yehowa ha adesahi ngɛ Nyu Afua a se?\n9 Eko ɔ, benɛ Noa kɛ e weku ɔ kple si kɛ je daka a mi ɔ, a na Yehowa si kaa e bu a he nɛ e hyɛ a nɔ. Amlɔ nɔuu nɛ Noa ma afɔle sami latɛ nɛ e sã afɔle ha Yehowa. Mawu jɔɔ Noa kɛ e weku ɔ, nɛ e de mɛ ke a ‘fɔ babauu nɛ a he nɛ hiɛ, nɛ a hyi je ɔ mi tsuo.’ (1 Mose 8:20–9:1) Adesahi ná he blɔ ekohu kaa a maa pee kake kɛ ja Yehowa konɛ a hyi zugba a nɔ.\n10. (a) Ngɛ Nyu Afua a se ɔ, jije nihi tsɔ atua kɛ si Yehowa ngɛ, nɛ mɛni blɔ nɔ a gu kɛ pee jã? (b) Mɛni Yehowa pee konɛ e yi mi tomi nɛ ba mi?\n10 Se Nyu Afua a je we mluku nɛ adesahi yi ɔ kɛ ji. Loloolo ɔ, adesahi hi je nɛ Satan kɛ daimonio ɔmɛ ngɛ nɔ yee ɔ mi. E kɛ we kulaa nɛ nihi kpale tsɔ Yehowa nɔ yemi nɛ suɔmi ngɛ mi ɔ hɛ mi atua. Kaa nɔ hyɛmi nɔ́ ɔ, Noa bibi Nimrod te si kɛ wo Yehowa nɔ yemi ɔ ngɛ blɔ kpa ko nɔ. A tu Nimrod he munyu kaa ‘detsɛ kpanaa nɛ te si kɛ wo Yehowa.’ E po ma nguahi kɛ ha e he. Ma ngua nɛ ɔmɛ a kpɛti kake ji Babel. E wo e he matsɛ ngɛ “Babilonia zugba a nɔ.” (1 Mose 10:8-12) Mɛni neneene Matsɛ ɔ pee matsɛ atua tsɔlɔ nɛ ɔ? Mɛni neneene Matsɛ ɔ pee kɛ tsi matsɛ atua tsɔlɔ ɔ nya konɛ e ha nɛ e yi mi nɛ e to kaa adesahi nɛ ‘hyi zugba’ a nɔ ɔ nɛ ba mi? Mawu futu ni ɔmɛ a gbi. Enɛ ɔ ha nɛ Nimrod yi mi tomi ɔ puɛ, nɛ adesahi “gbɛ fĩa je ɔ mi tsuo.” A ngɔ a lakpa mawu ɔmɛ kɛ ho hehi nɛ a ho ɔmɛ ya, nɛ jã kɛ̃ nɛ a kɛ adesahi a nɔ yemi blɔ nya tomihi hu ho.—1 Mose 11:1-9.\n11. Mɛni blɔ nɔ Yehowa gu kɛ ye e huɛ Abraham anɔkuale?\n11 E ngɛ mi kaa nihi babauu ja lakpa mawuhi ngɛ Nyu Afua a se mohu lɛɛ, se anɔkualetsɛmɛ komɛ ya nɔ nɛ a wo Yehowa hɛ mi nyami. Nimli nɛ ɔmɛ a ti nɔ kake ji Abraham. Abraham bu Mawu tue nɛ e hia kɛ je Ur ma nɛ he jɔmi ngɛ mi ɔ mi kɛ ya hi bo tsuhi a mi jehahi babauu. (1 Mose 11:31; Heb. 11:8, 9) Benɛ Abraham ngɛ lalaalo woe kɛ ngɛ bee ɔ, behi fuu ɔ, matsɛmɛ nɛ a ngɛ mahi nɛ a po gbogbo wo a he ɔ bɔleɔ lɛ. Se Yehowa po Abraham kɛ e weku ɔ a he piɛ. La polɔ ɔ tsɔɔ kaa Yehowa ji Tsɛ nɛ poɔ e webi a he piɛ. E de ke: ‘Mawu ngmɛ́ blɔ nɛ nɔ ko nɛ hao mɛ; a he ɔ, e je blɔ kã matsɛmɛ a hɛ mi.’ (La 105:13, 14) Akɛnɛ Yehowa yeɔ Abraham anɔkuale heje ɔ, e wo lɛ si ke: ‘Matsɛmɛ maa je o mi.’—1 Mose 17:6; Yak. 2:23.\n12. Mɛni blɔ nɔ Yehowa tsɔɔ kaa e ngɛ he wami ngɛ Egiptbi ɔmɛ a nɔ ngɛ, nɛ kɛ enɛ ɔ saa e webi ɔmɛ a he ha kɛɛ?\n12 Mawu wo Abraham bi Isak, kɛ e bibi Yakob si kaa e maa jɔɔ mɛ nɛ a bimɛ maa pee matsɛmɛ. (1 Mose 26:3-5; 35:11) Se loko Yakob bimɛ ɔmɛ ma bɔni matsɛ yemi ɔ, a ya ye nyɔguɛ ngɛ Egipt. Anɛ enɛ ɔ tsɔɔ kaa Yehowa be hae nɛ e si womi ɔ nɛ ba mi lo? Aloo lɔɔ tsɔɔ kaa e yi zugba a nɔ matsɛ hu lo? Pi jã kulaa ji sane ɔ! Benɛ Yehowa be nɛ e to ɔ su ɔ, e tsɔɔ kaa e ngɛ he wami pe Farao nɔ builɔ ɔ. Israelbi ɔmɛ ná hemi kɛ yemi ngɛ Yehowa mi. Yehowa kpɔ̃ mɛ ngɛ blɔ nɛ ngɛ nyakpɛ nɔ kɛ gu Wo Tsu ɔ mi. E ngɛ heii kaa loloolo ɔ, Yehowa ji Je Mluku ɔ Matsɛ, kɛ Tsɛ nɛ susuɔ e bimɛ a he. E ngɔɔ e he wami kpetekpleenyɛ ɔ kɛ poɔ e webi a he piɛ.—Kane 2 Mose 14:13, 14.\nYEHOWA BƆNI ISRAEL NƆ MATSƐ YEMI\n13, 14. (a) Mɛni Israelbi ɔmɛ de kɛ kɔ Yehowa matsɛ yemi ɔ he ngɛ la nɛ a la a mi? (b) Mɛni si Mawu wo David?\n13 Benɛ Yehowa kpɔ̃ Israelbi ɔmɛ kɛ je Egipt ɔ, e kɛ we kulaa nɛ a la kunimi yemi la kɛ je Yehowa yi. A ngma la nɛ ɔ ngɛ 2 Mose yi 15 ɔ mi. A de ngɛ kuku 18 ɔ ke: ‘Yehowa maa ye matsɛ kɛ maa ya neneene.’ Ngɛ anɔkuale mi ɔ, Yehowa bɔni Israelbi ɔmɛ a nɔ Matsɛ yemi. (5 Mose 33:5) Se Israelbi ɔmɛ sume kaa Yehowa nɛ e ye a nɔ, ejakaa a nɛ lɛ kɛ a hɛngmɛ. Benɛ Mawu webi ɔmɛ je Egipt se maa pee jeha 400 ɔ, a de Mawu kaa a suɔ nɛ a ná adesa matsɛ kaa bɔnɛ e ji ngɛ mahi nɛ a jaa wɔ, nɛ a bɔle mɛ ɔ a blɔ fa mi ɔ. (1 Sam. 8:5) Ngɛ enɛ ɔ tsuo se ɔ, loloolo ɔ, Yehowa ji Matsɛ. Ngɛ anɔkuale mi ɔ, enɛ ɔ je kpo heii benɛ David ngɛ Israel ma a nɔ matsɛ yee ɔ.\n14 David ngɔ somi daka a kɛ ho Yerusalem ya. Jamɛ a ligbi ɔ, Israelbi ɔmɛ nya, nɛ Levibi ɔmɛ hu la yi jemi lahi. A ngma la nɛ ɔ ngɛ 1 Kronika 16:31 ɔ. A la ke: ‘Nyɛ de je ma amɛ ke Yehowa bɔni Matsɛ yemi.’ Eko ɔ, nɔ ko ma bi ke, ‘Ke Yehowa ji neneene Matsɛ ɔ, mɛni heje mɔ nɛ kpaako, e bɔni Matsɛ yemi ɔ?’ Ke Yehowa kɛ e he wami ɔ tsu ní aloo e hla nɔ ko kaa e da e nane mi kɛ tsu nɔ́ ko ɔ, lɔɔ tsɔɔ kaa e bɔni Matsɛ yemi. E he hia wawɛɛ kaa wa maa le blɔ nɔ nɛ Yehowa guu kɛ yeɔ Matsɛ ɔ. Loko David ma gbo ɔ, Yehowa wo lɛ si kaa lɛ David ɔ e matsɛ yemi ɔ maa hi si kɛ ya neneene. Yehowa de lɛ ke: “Ma tle nɔ ko si ngɛ o se, nɛ ji mo nitsɛ o mi mi bi; nɛ ma to e matsɛ yemi ɔ sisi.” (2 Sam. 7:12, 13) Si nɛ ɔ nɛ Yehowa wo David ɔ ba mi ngɛ David gbenɔ se maa pee jeha 1,000. Yehowa ha nɛ David nina ko ba ye matsɛ. Mɛnɔ ji nina nɛ ɔ, nɛ mɛni be e bɔni Matsɛ yemi?\nYEHOWA TO MATSƐ EHE\n15, 16. Mɛni be a pɔ Yesu nu kaa Matsɛ nɛ a wo e he si ɔ? Benɛ Yesu ngɛ zugba a nɔ ɔ, mɛni blɔ nya e to kɛ ha e nɔ yemi ɔ?\n15 Ngɛ jeha 29 M.B. ɔ mi ɔ, Yohane Baptisilɔ ɔ bɔni fiɛɛmi ke “hiɔwe Matsɛ Yemi ɔ su si ta.” (Mat. 3:2) Benɛ Yohane baptisi Yesu ɔ, Yehowa pɔ Yesu nu kaa Mesia kɛ Mawu Matsɛ Yemi ɔ nya Matsɛ nɛ́ a wo e he si ɔ. Yehowa tsɔɔ kaa e ji Tsɛ nɛ ngɛ suɔmi. E de kɛ kɔ Yesu he ke: “Imi nitsɛ ye Bi nɛ i suɔ ji nɛ ɔ nɛ! Ee, i ngɛ e he bua jɔmi saminya.”—Mat. 3:17.\n16 Yesu wo e Tsɛ ɔ hɛ mi nyami ngɛ e sɔmɔmi nítsumi ɔ mi. (Yoh. 17:4) E pee enɛ ɔ kɛ gu Mawu Matsɛ Yemi ɔ nɛ e fiɛɛ kɛ tsɔɔ nihi ɔ nɔ. (Luka 4:43) E tsɔɔ e se nyɛɛli ɔmɛ kaa a sɔle konɛ jamɛ a Matsɛ Yemi ɔ nɛ ba. (Mat. 6:10) Akɛnɛ Yesu ji Matsɛ nɛ Yehowa hla lɛ heje ɔ, e de nihi nɛ a teɔ si kɛ woɔ lɛ ɔ ke: ‘Mawu Matsɛ Yemi ɔ ngɛ nyɛ kpɛti.’ (Luka 17:21) Pee se ɔ, Yesu kɛ e se nyɛɛli ɔmɛ ‘so matsɛ yemi he somi’ ko gbɔkuɛ nɛ́ e nɔ jena e ma gbo ɔ. Enɛ ɔ tsɔɔ kaa e kaseli anɔkualetsɛmɛ ɔmɛ a kpɛti ni komɛ maa piɛɛ e he kɛ ye matsɛ ngɛ Mawu Matsɛ Yemi ɔ mi.—Kane Luka 22:28-30.\n17. Mɛnɔmɛ a nɔ Yesu bɔni yemi kɛ je jeha 33 M.B. ɔ mi, se mɛni e sa kaa e mlɛ?\n17 Mɛni be Yesu maa bɔni nɔ yemi kaa Mawu Matsɛ Yemi ɔ nya Matsɛ? E be nyɛe maa pee jã amlɔ nɔuu. Benɛ e kɛ e kaseli ɔmɛ so somi ɔ e nɔ jena piani ɔ, a gbe lɛ, nɛ e se nyɛɛli ɔmɛ gbɛ fĩa. (Yoh. 16:32) Se kaa bɔnɛ e ji ngɛ Israelbi ɔmɛ a be ɔ mi ɔ, loloolo ɔ, Yehowa ya nɔ nɛ e ye Matsɛ. Ngɛ ligbi etɛ ɔ nɔ ɔ, Yehowa tle e Bi ɔ si kɛ ba wami mi. Ngɛ Pentekoste jeha 33 M.B. ɔ mi ɔ, Yesu bɔni Kristofoli asafo ɔ nɔ yemi. (Kol. 1:13) Se loloolo ɔ, e sa nɛ Yesu nɛ ji “nina” nɛ a wo e he si ɔ, nɛ mlɛ kɛ ya si benɛ a kɛ zugba a tsuo maa wo e dɛ nɛ e ye nɔ. Yehowa de e Bi ɔ ke: “Hii si ngɛ ye hiɔ nɔ kɛ yaa si benɛ ma ngɔ o he nyɛli ɔmɛ kɛ pee nɔ́ nɛ o kɛ o nane maa nɔ.”—La 110:1.\nMO JA NENEENE MATSƐ Ɔ\n18, 19. Mɛni a woɔ wɔ he wami kaa waa pee, nɛ mɛni wa maa kase ngɛ munyu nɛ nyɛɛ se ɔ mi?\n18 Nihi ngɛ Yehowa nɔ yemi ɔ hɛ mi atua tsɔe ngɛ hiɔwe kɛ zugba a nɔ jeha akpehi abɔ ji nɛ ɔ. Se Yehowa kpa we Matsɛ yemi. Loloolo ɔ, e ngɛ nɔ yee kaa Matsɛ. Akɛnɛ Yehowa ji Tsɛ nɛ ngɛ suɔmi heje ɔ, e po Noa, Abraham, kɛ David a he piɛ, nɛ e hyɛ a nɔ. Anɛ enɛ ɔ be hae nɛ waa hɛ wɔ kɛ su e he, nɛ waa bu lɛ tue kaa wa Matsɛ lo?\n19 Se eko ɔ, amlɔ nɛ ɔ, wa ma bi ke: Yehowa bɔni Matsɛ yemi ngɛ wa be nɛ ɔ mi ngɛ mɛni blɔ nɔ? Mɛni blɔ nɔ wa maa gu kɛ pee e sɔmɔli anɔkualetsɛmɛ konɛ waa pee e weku nɛ ngɛ je kɛ wɛ ɔ mi bimɛ nɛ a ye mluku? Ke wa sɔle kaa Mawu Matsɛ Yemi ɔ nɛ ba a, mɛni lɔɔ tsɔɔ? Wa ma susu sane bimi nɛ ɔmɛ a he ngɛ munyu nɛ nyɛɛ se ɔ mi.